Forslag til RÅDETS BESLUTNING om ændring af Rådets beslutning 1998/20/EF om bemyndigelse af Kongeriget Nederlandene til at anvende en foranstaltning, der fraviger artikel 21 i Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter

(forelagt af Kommissionen)

BEGRUNDELSE

1. I henhold til artikel 27 i Rådets sjette direktiv af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [1] - kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i dette direktiv, for at forenkle afgiftsopkrævningen eller for at undgå visse former for svig eller unddragelse.

[1] EFT L 145 af 13.6.1977, s. 1. Direktivet er senest ændret ved direktiv 2004/7/EF (EUT L 27 af 30.1.2004, s. 44).

2. Som regel gives sådanne tilladelser midlertidigt, således at det efter nogle år kan vurderes, om de særlige foranstaltninger er hensigtsmæssige og effektive.

3. Rådets beslutning 1998/20/EF [2] bemyndigede Kongeriget Nederlandene til at anvende en foranstaltning, der fraviger artikel 21 i sjette direktiv. Udløbsdatoen for denne beslutning (31. december 1999) blev forlænget til den 31. december 2003 ved Rådets beslutning 2000/435/EF [3]. Navnlig bemyndigede beslutningen Nederlandene til at anvende en ordning i konfektionsbranchen, hvorved forpligtelsen til at erlægge merværdiafgift til statskassen flyttes fra underleverandøren til konfektionsfabrikken (hovedentreprenøren).

[2] EFT L 8 af 14.1.1998, s. 16.

[3] EFT L 172 af 12.7.2000, s. 24.

4. I et brev, som Generalsekretariatet modtog den 26. november 2003, anmodede Kongeriget Nederlandene om bemyndigelse til at forlænge anvendelsen af denne foranstaltning. Ifølge anmodningen har fravigelsen vist sig at være yderst effektiv med hensyn til at bekæmpe momssvindel i denne sektor.

5. Den pågældende foranstaltning skal først og fremmest betragtes som et tiltag, der tager sigte på at forebygge visse former for afgiftsunddragelse i konfektionsindustrien, såsom manglende indbetaling af faktureret moms fra underleverandører, som derefter ikke kan spores. Foranstaltningen forenkler endvidere arbejdet for skattemyndighederne, som meget ofte har store problemer med at opkræve moms fra underleverandører i denne sektor.

6. Foranstaltningen står i rimeligt forhold til de tilstræbte mål, idet den ikke skal anvendes på alle afgiftspligtige aktiviteter i sektoren, men kun på specifikke aktiviteter, der giver betydelige problemer i form af svig.

7. Foranstaltningen har ingen negative virkninger for Fællesskabets egne indtægter, og den påvirker heller ikke størrelsen af den skyldige afgift ved det endelige forbrug.

8. Kommissionen påtog sig i sin meddelelse af 7. juni 2000 til Rådet og Europa-Parlamentet om en strategi til forbedring af momssystemet i det indre marked [4] at rationalisere det store antal undtagelser, der findes i øjeblikket.

[4] KOM(2000) 348 endelig.

9. Kommissionen er enig i, at denne fravigelse i betydelig grad imødegår misbrug af momssystemet, indtil der findes en mere permanent løsning. Den erkender også, at den situation i Nederlandene, som berørte denne bestemte sektor og berettigede anvendelsen af de særlige foranstaltninger, ikke har ændret sig. I betragtning af det fortsatte arbejde for at rationalisere undtagelserne efter artikel 27 finder den, at Kongeriget Nederlandenes anmodning om en forlængelse af bemyndigelsen i beslutning 1998/20/EF bør indrømmes indtil den 31. december 2006.

Forslag til RÅDETS BESLUTNING om ændring af Rådets beslutning 1998/20/EF om bemyndigelse af Kongeriget Nederlandene til at anvende en foranstaltning, der fraviger artikel 21 i Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [5], særlig artikel 27,

[5] EFT L 145 af 13.6.1977, s. 1. Direktivet er senest ændret ved direktiv 2004/7/EF (EUT L 27 af 30.1.2004, s. 44).

under henvisning til forslag fra Kommissionen [6], og

[6] EUT C ...

ud fra følgende betragtninger:

(1) I medfør af artikel 27, stk. 1, i det sjette momsdirektiv kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i dette direktiv, for at forenkle afgiftsopkrævningen eller for at undgå visse former for svig eller unddragelse.

(2) I et brev, som Kommissionens Generalsekretariat modtog den 26. november 2003, anmodede den nederlandske regering om forlængelse af beslutning 1998/20/EF [7], der bemyndiger den til at anvende særlige afgiftsforanstaltninger på konfektionsbranchen.

[7] EFT L 8 af 14.1.1998, s. 16.

(3) De øvrige medlemsstater blev informeret om Nederlandenes anmodning den 14. januar 2004.

(4) Beslutning 1998/20/EF bemyndigede Kongeriget Nederlandene til at anvende en ordning i konfektionsbranchen, hvorved forpligtelsen til at erlægge merværdiafgift til statskassen flyttes fra underleverandøren til konfektionsfabrikken (hovedentreprenøren).

(5) Dette er en effektiv foranstaltning til forebyggelse af svig i en sektor, hvor opkrævningen af moms besværliggøres ved vanskelighederne ved at identificere og overvåge underleverandørernes aktiviteter.

(6) Den 7. juni 2000 offentliggjorde Kommissionen en strategi med henblik på at forbedre momssystemet på kort sigt, hvori den påtog sig at rationalisere det store antal undtagelser, der findes i øjeblikket. I visse tilfælde kan en sådan rationalisering medføre, at visse specielt effektive undtagelser udvides til at omfatte alle medlemsstater. Kommissionens meddelelse af 20. oktober 2003 nævner igen dette kompromis.

(7) Den pågældende foranstaltning skal først og fremmest betragtes som et tiltag, der skal forhindre visse former for afgiftsunddragelse i konfektionsindustrien.

(8) Kongeriget Nederlandene bør indrømmes en forlængelse af den nuværende undtagelse frem til den 31. december 2006.

(9) Foranstaltningen har ingen negative virkninger for Fællesskabets egne momsindtægter, og det har heller ingen indvirkning på størrelsen af det afgiftsbeløb, der skal erlægges i forbindelse med det endelige forbrug -

VEDTAGET FØLGENDE BESLUTNING:

Artikel 1

I artikel 1 i beslutning 1998/20/EF ændres "31. december 2003" til "31. december 2006".

Artikel 2

Denne beslutning er rettet til Kongeriget Nederlandene.

Udfærdiget i Bruxelles, den

På Rådets vegne

Formand